钦定古今图书集成/明伦汇编/氏族典/第270卷 > 王希吕
## 钦定古今图书集成/明伦汇编/氏族典/第270卷 > 王希吕

按《宋史王希吕传》：“希吕，字仲行，宿州人。渡江后，自北
归南。既仕，寓居嘉兴府。乾道五年，登进士科，孝宗奖
用西北之士。六年，召试，授秘书省正字，除右正言。时
张说以攀援戚属擢用，再除签书枢密院事，希吕与
侍御史李衡交章劾之。说气势显赫，后省不书黄，学
士院不草诏，皆相继斥逐。而希吕以身任怨，去国之”
日，屏徒御，蹑履以行，恬不为悔，由是直声闻于远迩。
淳熙二年，除吏部员外郎兼中书舍人。淮右择帅，上
以希吕已试有功，令知庐州兼安抚使。五年，召为给
事中，转兵部尚书，改吏部。求去，乃除端明殿学士、知
绍兴府。寻以言者落职，后以疾卒于家。